काबुल , 3 नभेम्बर : आफगानिस्ताननि राजथावनि काबुलआव समबारखालि उतखारिया हरखाब गाग्लोबनाय जाथाया ओन्सोलनि सुबुंफोरखौ गिखांनाय सोमजिहोदों । काबुल मुलुगसोलोंसालियाव बिजाब मेला खुंनाय समावनो सा 3 हाथियार लाग्रा उतखारिया थुबुरै थानाय फरायसाफोरनि गेजेराव सान्थ्र' हायै गुलिखौ गाववो । सुलुंनि बायदिब्ला उतखारिनि गुलि गावनायाव खमैबो सा 20 फरायसाफोरा जिउ ख'हा जानायजों लोगोसे बे गिथावना जाथायाव खमैबो सा 40 सुबुंफोरा गोब्राबै जोखोम जादों । आफगान नख'र बिफाननि बुंथिगिरिया मिथिहोनाय बायदिब्ला रैखाथि हान्जाया बे गाग्लोबनाय जाथायजों लोब्बा थानाय सा 3 उतखारिखौ गावथारनो हाबाय । फारसेथिं जायगानि खौरां बिजोंनि बायदियैब्ला मुलुगसोलोंसालिनि साहा गेटआव बेरफ्रुहोनायनि उनाव सान्थ्र हायै गुलि गावदों । बे जाथायाव खैफोदनि गेजेरजों भुगिनांनाय माखासे फरायसाफोरखौ मुलुगसोलोंसालिनि सिंनिफ्राय उदां खालामनो हाबाय होन्नानै सरकारि सुलुङा मिथिहोयो । नाथाय बे जाथायाव मोनसेबो उतखारि आफादआ दासिमबो गाग्लोबनायनि सिमान लायाखै । तालिबानआ बुङोदि , बे जाथायाव तालिबाननि आखाइ गैया । जाथायनि उनावनो काउन्सिल फर नेसनेल रिकाउन्सिलिसननि गाहाय आब्दुल्लाआ टुइटारनि गेजेरजों काबुलनि मुलुगसोलोंसालियाव इनायै उतखारिनि गाग्लोबनाय जाथायखौ गोख्रों रावजों सोंखारिनायजों लोगोसे बे जाथायखौ उतखारिनि गिख' आखुथाय होन्नानै फोरमायो । मख'नो गोनांदि , 1932 माइथायाव काबुल मुलुगसोलोंसालिखौ गाइसन्दोंमोन । अदेबानि बे मुलुगसोलोंसालिआ आफगानिस्ताननि बयनिख्रुइबो गोजामसिन सोलोंथाय फसंथान होन्नानै मिथिनाय जादों । 
काबुल मुलुगसोलोंसालियाव उतखारिनि गाग्लोबनायाव सा 20 सुबुंफोरनि जिउ ख'हा